עניין של זמן

עניין של זמן (נכתב גם כ"ענין של זמן") היא סדרת טלוויזיה לנוער ששודרה בשנים 1992–1996 בטלוויזיה החינוכית, תחילה בערוץ הראשון ומאוחר יותר בערוץ 2 (ברצועת "חינוכית 2") ובחינוכית 23. הסדרה התמקדה בעלילותיהם של תלמידי כיתות י"א 5 (שתי עונות הראשונות) וי"ב 2 (שתי העונות האחרונות) בבית ספר תיכון בצפון תל אביב, בבעיותיהם של מתבגרים ועסקה בנושאים כגון: לימודים, גיל ההתבגרות, אהבה, גיוס לצה"ל, פערים חברתיים, אונס, סמים, הריון מוקדם, בולימיה ועוד. הסדרה נהגה להתמקד בכל פרק בעולמן ובבעיותיהן של דמויות משנה שונות, בנוסף לעלילות המרכזיות שנעו סביב הדמויות הראשיות. הסדרה נוצרה על ידי המפיקה והעורכת יפה אורנשטיין, בוימה על ידי הבמאית יעל גרף ונכתבה על ידי רונית ויס-ברקוביץ' וירון זליג ובהמשך התווספו גם כן חיים אידיסיס ואיל שר. את שיר הנושא לסדרה, שנקרא באותו שם, כתב אהוד מנור, הלחין רמי קלינשטיין ושר גידי גוב בשני ביצועים – אחד קצבי לפתיח ואחד נוגה, שהושמע לעיתים בסיום הפרקים. שני הביצועים כלולים באלבומו של גוב "שירים שהתפזרו". אף על פי שעלילת הסדרה מתבססת על תלמידי תיכון בצפון תל אביב (נרמז על הדר יוסף), חלק מצילומי הסדרה התקיימו בתיכון אהל שם ברמת גן ובאתרים נוספים ברמת גן, כגון: קניון איילון, הפארק הלאומי ופארק הירקון. לאחר עלייתו של ערוץ 2 הסדרה עברה להיות משודרת בחינוכית 2 החל מהעונה השלישית. שידורים חוזרים של הסדרה התקיימו מפעם לפעם בערוץ חינוכית 23. כיום משודרת הסדרה מפעם לפעם בערוץ כאן חינוכית. בתחילת הסדרה הצטרף לתיכון מחנך חדש ומורה לספורט בשם מתי. בכיתה הילדים התייחסו בצורה מגעילה לשרון, תלמידה שבאה מבית עני ועקב כך בורחת מהבית. בסופו של דבר היא השתלבה ואף התחברה לשני תלמידים מכיתתה – דנה ועידו, שמוגדר כ"החתיך של הכיתה". בהמשך נוצרות בעיות שונות בין התלמידים. לאחר מכן מצטרפים תלמידים נוספים: אלכסנדרה, עולה חדשה מרוסיה, איתי תושב חוזר מארצות הברית, ירון תלמיד חדש בעל בעיות חברתיות, שרית המגיעה ממשפחה אומנת, סער, ניר ושירה. בעונה השלישית גיבורי הסדרה עלו לכיתה י"ב. נגה ואלון עזבו את הכיתה ובמקומם הגיעו עומר, מיכל, קרן ודמויות נוספות, בנוסף לדמויות הוותיקות, בהן: עידו, ויצמן, דנה וגלי. לכיתה הצטרף גם דין, בעל עבר פלילי. בסוף הסדרה התכוננו הצעירים למסיבת הסיום. בשנת 1993 הופק לסדרה פרק מיוחד ליום הזיכרון לחללי צה"ל בשם "לזכור". הפרק נכלל כפרק 13 בעונה הראשונה, אף על פי שצולם בזמן צילומי העונה השנייה. העלילה התמקדה בנעשה בשיעורים, במיוחד שיעורי היסטוריה אצל המורה גבאי ושיעורי ספורט אצל המורה מתי, ובנעשה בהפסקות. לעיתים התרחשה העלילה בבתיהם של תלמידי הכיתה. יחזקאל ויצמן (שי קפון): חברו הטוב של עידו. הוריו שוהים בדרום אמריקה בשליחות משרד החוץ והוא חי לבד בישראל. בעונה השלישית אימו ואחותו חוזרות לארץ ומודיעות לו שהוריו מתגרשים. עידו מרקוביץ' (משה בן-בסט): "מלך הכיתה", חברו הטוב של ויצמן. בחור חתיך ושרמנטי שהיה בן זוגן של לא מעט בנות בכיתה (ביניהן דנה, שרון ועומר). דנה (דנה ברגר): נערה שובבה, רכלנית וקצת מתהוללת. חברתה הטובה ביותר של שרון בעונות 1–2 ושל גלי בעונות 3–4. בהמשך חברתו של דין אשר מתגלה כסוחר סמים ונותן לה לנסות אותם. בעקבות כך היא מתמכרת ומצבה מחמיר. מושא אהבתו של אביב. תומר בן-דוד (אורי בנאי): נער טוב ממשפחה ענייה שנאלץ להילחם בפער החברתי, שהגיע מהשכונה של שרון "נווה יגאל". גלי לוי (אסתי ירושלמי): נערה חסרת ביטחון ולחוצה. חברתה הטובה והנגררת של נוגה בעונות 1–2. בעונה 3 מפרידים את גלי מנוגה לכיתות שונות והיא מתחברת אל דנה. נוגה כספי (איילת זורר) (עונות 1–2): נערה סנובית, חסודה ושקדנית בלימודים. עורכת את עיתון בית הספר. מושא אהבתו של אלון. אלון לוז (אורי גוטליב) (עונות 1–2): נער רגיש, המאוהב נואשות בנוגה. סובל מרשרוש בלב ובגללו מתקשה להתגייס לחיל קרבי כפי שהוא מבקש. שרון כהן (שרון חזיז) (עונות 1–3): חברתה הטובה ויד ימינה של דנה. הגיעה ממשפחה קשת יום משכונת "נוה יגאל", ממנה הגיע גם תומר. בעונה הרביעית נעלמה בלי הסבר. פוגל: מנהל התיכון. דמות בלתי נראית המוזכרת במירב הפרקים. מתי הראל (עמית ליאור): המחנך של הכיתה, רכז השכבה והמורה לספורט. קפדן ואסרטיבי, אך דואג לכל תלמידיו באופן אישי גם מחוץ למסגרת הלימודים. מנשה גבאי (עמיקם לוי): המורה הרוטן והמונוטוני להיסטוריה. נוהג תמיד לסכם שיעור במשפט "יום טוב שיהיה לכם". מיכל הירש (עמליה לזרוביץ הדר) (עונות 1–2): המורה למתמטיקה. דבי (מירב גרי) (עונה 3): המורה לאזרחות. דורון (מארק איווניר) (עונות 3–4): המורה לדרמה. אליס (נינה רון): המורה החדשה לאנגלית בפרק "מחוץ לתחום". אליס היא עולה חדשה ונוצרת איזושהי כימיה בינה לבין מתי, אך הילדים מגלים את זה ולועגים לה ועקב כך היא עוזבת את עבודתה. עונה 1 פרק 11. צבי (שמעון לב-ארי) (עונה 1): ספרן בית הספר, ניצול שואה. ליאורה (ענת מנדלסון) (עונה 2): הספרנית בפרק "לא בבית ספרינו". ערן (אסף לוין) (עונה 1): תלמיד כיתה, מרכיב משקפיים, חבר של תומר. עורך עיתון שחותר לעיתון בית הספר. דורית (דורית לב-ארי) (עונה 1): תלמידת כיתה שקטה, מרכיבה משקפיים. מירב (מירב שביט) (עונה 1): תלמידת כיתה. אביב (אביב גפן) (עונות 1–2): נער מעט חריג, רגיש ומרדן, מאוהב בדנה ונוהג לתת לה מתנות מוזרות, כגון צבים. דמותו של אביב מבוססת על דמותו האמיתית של גפן בצעירותו בכך שהיה מתבודד, מנגן וכותב שירים. ירון סגל (תומר שרון) (עונות 1–2): תלמיד מרדן שעבר מכיתה לכיתה ומשתלב לאט לאט בכיתה י"א5, מאוהב בנוגה. חבר שלו מנהריה חולה איידס. חנן (חנן לדרמן) (עונות 1–2): תלמיד כיתה. איתמר (איתמר פוליאקוב) (עונות 1–2): תלמיד כיתה. הדס (הדס ירדן) (עונות 1–2): תלמידת כיתה. כרמית (כרמית יוכפז) (עונות 1–2): תלמידת כיתה. אלכסנדרה (אלכסנדרה וולדרסקי) (עונה 2): עולה חדשה מרוסיה, שמיודדת עם איתי שבא מאמריקה. באה מבית שאין בו הרבה כסף. עובדת בקפיטריה ומפוטרת ממנה. אוהבת לנגן בגיטרה. ניר בנבנישתי (ניר פרידמן) (עונה 2): נער חובב מוזיקת מטאל ומגיע לבית הספר עם חולצות של להקות רוק ומטאל. מתאהב בליאורה, הספרנית החדשה, ומתחיל איתה. סער (סער בדישי) (עונות 2–4): מוזיקאי רגיש שהגיע לבית הספר אחרי שחברו נפצע בתאונת דרכים והפך לצמח. בהמשך מתחבר לשרית. שרית אוחיון (גלית גיאת) (עונות 2–4): נערה לוחמנית שמגיעה ממשפחת מאמצת. בהמשך הסדרה חברתו של סער. סירבה לקבל ספר תנ"ך בשל רצח רבין שנעשה על ידי איש דתי. איתי כץ (ירון מוטולה) (עונות 2–4): נער מבולבל שחזר בתחילת העונה השנייה מארצות הברית והתיידד עם בת כיתתו אלכסנדרה, שעלתה מרוסיה. איתי חשד במשך תקופה מסוימת כי יש לו נטיות הומוסקסואליות, אך לבסוף החליט שאין לו נטיות כאלה. בהמשך נהיה חבר של קרן. דור קומורניק (גיא ברכה) (עונה 3): תלמיד כיתה הנוהג לנהל מאבקים חברתיים. דין ברנסטין (ערן אדוויר) (עונות 3–4): מצטרף לכיתה בתחילת העונה השלישית כתושב חוזר מאנגליה. נער בעל נטייה לעבריינות אשר מתגלה בהמשך כסוחר סמים. החבר של דנה, אותה הוא מפתה לנסות סמים וגורם לה להתמכר להם ועקב כך מצבה מחמיר. מיכל (חגית שמלי) (עונות 3–4): חברתו של ויצמן, אותה הוא מכנה "מופלטה". מעצבת בגדים, ונוטה לריב עם אחותה הקטנה הסובלת מפיגור שכלי קל. עומר ביקובסקי (נטע סובול) (עונות 3–4): נערה שקטה וביישנית, אשר חווה התעללות נפשית ופיזית מצד אמה. מתיידדת עם דין ועם שרית ובהמשך מתאהבת בעידו. קרן (מירב שועה) (עונות 3–4): עברה דירה כמה פעמים. חברתו של איתי. ליאור (ליאור כלפון) (עונות 3–4): החבר של דפנה. דפנה (מיכל קפטה) (עונות 3–4): "מלכת היופי" של בית הספר. איציק (עמי טראוב) (עונות 1–4): אבא של עידו. אירית אלטר (עונה 1): אמא של עידו. עומר ברקוביץ' (עונה 1): אחותו של עידו. פנחס (יוסף מילוא) (עונה 4): סבו של עידו. שדרן רדיו בעברו וחובב מוזיקת ג'אז, מתגורר בבית אבות. אלי (יונתן צ'רצ'י) (עונות 1–2): אבא של שרון. עירית גידרון (עונות 1–2): אמא של שרון. שני (שרון אורנשטיין) (עונות 1–2): אחותה הקטנה של שרון, מנסה להתחבר עם אחותה אך סופגת העלבות ממנה. שרון נוטה לשמור עליה ולעשות לה בייביסיטר. דינה לימון (עונות 1–2): אמא של אלון. דני לוז (עונות 1–2): אביו החורג של אלון. דני שטג (עונות 1–2): אחיו החייל של אלון. שרה גולדשטיין (אורנה פורת) (עונה 2): סבתא של אלון. גאולה נוני (עונה 2): אמא של סער. אסי הנגבי (עונה 2): אבא של סער. שאולי בדישי (עונה 2): אח של סער (בתפקיד עצמו). אילנה (רוזינה קמבוס) (עונה 4): אמא של עומר, מתעללת בה נפשית ופיזית. ישראל בידרמן (עונה 4): אביה של עומר. תומך בה ומגן עליה מפני אימה המתעללת בה. ריטה שוקרון (עונה 1): אמא של גלי. אהובה יובל (עונה 1): אמא של נוגה. אריאל פורמן (עונה 1): אבא של דנה. חוה אורטמן (עונה 1): אמא של דנה. בני (עידו מוסרי) (עונה 1): אחיו של תומר. איציק אזולאי (עונה 1): חבר של דנה בפרק "אהבה זה שיר לשניים". דורון (חיים צינוביץ') (עונה 1): חבר של גלי בפרק "עצמאית בשטח", מופרע, חובב מוזיקה ישנה, לא לומד בבית ספר, משכנע את גלי להתמרד. השם חיים צינוביץ מוזכר באחד הפרקים כשהכיתה משחקת "חי, צומח, דומם". עודד מנשה (עונה 1): אחיו של אביב. איל קיציס (עונה 2): חבר של האח של אלון בפרק ליום הזיכרון. דודו בוסי (עונה 2): חבר של האח של אלון בפרק ליום הזיכרון. אריאלה רבינוביץ' (עונה 2): אחות בבית חולים בפרק ליום הזיכרון. אילנה (דלית כרמל) (עונה 2): חברתו של ויצמן בפרק "אמת או חובה". עזרא כפרי (עונה 2): אבא של איתי בפרק "נחיתת עונש". עפרה אריאל (דפנה רכטר) (עונה 2): העיתונאית בפרק "סע לאט". צחי (גל זייד) (עונה 2): הצלם בפרק "תמונת מצב". מבטיח לשרון לשווא שהתמונה שלה תתפרסם בעיתון, ומציע לה להצטלם לעטיפה של תקליט על מנת שתרוויח כסף לטיול שנתי ובמהלך הצילומים תוקף אותה מינית. מאי (איילת פלד) (עונה 2): חברתו של תומר בפרק "עובר ושב", נערה עשירה מסביון שנוהגת על קטנוע. תומר ממציא שקרים על מנת להרשים אותה. ליאור "החתיך" (שרון אלכסנדר) (עונה 2): עבד באורווה בפרק "הנסיך על הסוס", מושא אהבתה של נגה בקיבוץ. היה חבר של מנהלת המשק. חנצ'וק (ליביה חכמון) (עונה 2): עובדת במשק. טלי (ליאת פישמן לני) (עונה 2): עובדת במשק. קרן (נטע פפו) (עונה 2): חברתו של ויצמן בפרק "איידס זה לא רק מילה". יעל לבנטל (עונה 2): מזכירה רפואית במעבדה לבדיקות איידס. שירה (אמונה צבי לשם) (עונה 2): נערה דתייה שומרת שבת. מנשה (שלום שמואלוב) (עונה 2): העבריין בתחנת המשטרה, בפרק "זה לא אישי". רחל דיין (עונה 2): יועצת בית הספר. רוני הלפרין (יורם ישמעאל) (עונות 2–3): חבר של גלי, לומד שכבה מעליה וחייל בצבא כותב לה מכתבים. תחיה דנון (עונה 3): אמא של ויצמן, נבגדת על ידי אביו בעת שהותם בחו"ל. נועה (קארין אופיר) (עונה 3): אחותו של ויצמן. אורן שבו (עונה 3): קונה סמים. אייל (אלון נוימן) (עונות 3–4): סוחר סמים. שמיל בן ארי (עונה 4): אבא של קרן. אבי פניני (עונה 4): אביה של מיכל. נועה (נועה ברק) (עונה 4): אחותה של מיכל, סובלת מפיגור שכלי קל. אסף (רון עומר) (עונה 4): מתאהב בדנה למורת רוחה של גלי. בשנים 1998–1999 שודרה בטלוויזיה החינוכית סדרה-בת בשם "20 פלוס". הסדרה, אשר שודרה במשך 2 עונות, עקבה אחרי מרקוביץ' (משה בן-בסט) וויצמן (שי קפון), שעברו לגור בדירה בתל אביב יחד עם שותפה בשם מיקי הופמן (שירה גפן) שלאחר מכן מוחלפת באיילה (לי את גליק). מלבד ויצמן ומרקוביץ', בסדרה זו שבו גם דמויותיהן של דנה (דנה ברגר) ושרית (גלית גיאת) במספר פרקים. שי קפון גילם שוב את הדמות ויצמן בכמה פרקים בטלנובלה "האלופה" (שאותה ביים), בהם התברר כי ויצמן הפך לבמאי של תוכנית ילדים בערוץ "שוס קידס" הבדיוני. בשנת 2012 עלתה לשידור במסגרת שידורי רשת בערוץ 2 סדרת המשך לסדרה המקורית העוסקת בהתפתחות חייהם של גיבורי הסדרה הקודמת אשר כעת בתחילת שנות ה-40 לחייהם. את הפקת הגרסה המחודשת עשתה חברת טדי הפקות, רני סער נבחר כבמאי, ורונית וייס ברקוביץ, שהייתה בין כותבי הסדרה המקורית, נבחרה לתסריטאית. אולם הסדרה איננה כוללת חלק מהדמויות הבולטות בסדרה המקורית (בהם איילת זורר, אורי גוטליב, אורי בנאי, אביב גפן, עמית ליאור, סער בדישי, גלית גיאת ועוד) ונעשתה אף במנותק מצוות ההפקה שיצר את הסדרה המקורית. ב-2024 שודר מערכון בתוכנית הסאטירה "היהודים באים" על הסדרה ועל הדמויות הראשיות בה. 20 פלוס עניין של זמן (ספין-אוף) "עניין של זמן", במסד הנתונים הקולנועיים IMDb (באנגלית) "עניין של זמן", באתר אידיבי "עניין של זמן", במסד הנתונים הקולנועיים KinoPoisk (ברוסית) "עניין של זמן", במיזם "אישים" לתיעוד היצירה הישראלית מילות השיר "עניין של זמן", באתר שירונט "עניין של זמן", באתר כאן חינוכית עניין של זמן - הסדרה החדשה, באתר רשת מיה אבידן, מריח כמו רוח נעורים: הרגעים הגדולים של "עניין של זמן", באתר nrg‏, 13 ביולי 2012 סמדר שילוני, בלי סלבס! כך צמחה "עניין של זמן", באתר ynet, 4 באוקטובר 2017 גרוטאה עם לב זהב: חזרנו ל"עניין של זמן" אחרי 27 שנה, באתר ‏מאקו‏, 24 בינואר 2019 היהודים באים | עניין של זמן (מתוך עונה 6, פרק 8), סרטון בערוץ "כאן 11 - תאגיד השידור הישראלי", באתר יוטיוב (אורך: 05:19)